
Parlamentul României

Camera Deputaţilor

            Bucureşti, 18.06.2008                                                                                                           
            Pl -x. 126/2008
	Comisia pentru apărare, ordine

publică şi siguranţă naţională

Nr.32/277

	Comisia pentru administraţie publică, amenajarea teritoriului şi echilibru ecologic

Nr. 26/2261



RAPORT COMUN
asupra propunerii legislative privind transformarea cazărmilor dezafectate ale Ministerului Apărării Naţionale în locuinţe sociale, pentru tineret şi locuinţe pentru chiriaşii evacuaţi din casele naţionalizate
1. În conformitate cu prevederile art. 95 din Regulamentul Camerei Deputaţilor, republicat, Comisia pentru apărare, ordine publică şi siguranţă naţională şi Comisia pentru administraţie publică, amenajarea teritoriului şi echilibru ecologic au fost sesizate spre dezbatere pe fond, în procedură obişnuită, cu propunerea legislativă privind transformarea cazărmilor dezafectate ale Ministerului Apărării Naţionale în locuinţe sociale, pentru tineret şi locuinţe pentru chiriaşii evacuaţi din casele naţionalizate, înregistrată cu nr. 32/277 din 12 martie 2008, respectiv 26/2265 din 13.05.2008. 

 La întocmirea prezentului raport Comisiile au avut în vedere:

· avizul favorabil al Consiliului Legislativ (nr.1496/30.10.2007);

· punctul de vedere negativ al Guvernului (nr.3136/22.11.2007);

· avizul negativ al Comisiei juridice, de disciplină şi imunităţi (nr. Plx 126/15.04.2008).
Propunerea legislativă are ca obiect de reglementare transformarea cazărmilor dezafectate ale Ministerului Apărării în locuinţe sociale, pentru tineret şi pentru chiriaşii evacuaţi din casele naţionalizate.
2. Iniţiativa legislativă face parte din categoria legilor ordinare, potrivit prevederilor       art. 73 din Constituţia României, republicată.
3. Potrivit prevederilor art. 75 alin. (1) din Constituţia României, republicată, şi ale art. 92 alin. (9) pct.1 din Regulamentul Camerei Deputaţilor, republicat, Camera Deputaţilor este Cameră Decizională.
4. Senatul a respins această propunere legislativă în şedinţa din 5 martie 2008.
5. În conformitate cu prevederile art. 61 şi ale art. 63 din Regulamentul Camerei Deputaţilor, republicat, cu modificările şi completările ulterioare, Comisiile au dezbătut propunerea legislativă în şedinţe separate. La şedinţa Comisiei pentru apărare, ordine publică şi siguranţă naţională din 18 iunie 2008 au fost prezenţi 22 deputaţi din totalul de 25 de membri, iar la şedinţa Comisiei pentru administraţie publică, amenajarea teritoriului şi echilibru ecologic din12.05.2008, au fost prezenţi 24 deputaţi din totalul de 27 de membri ai acesteia.
În urma dezbaterilor membrii Comisiei pentru apărare, ordine publică şi siguranţă naţională, cu 21 de voturi pentru şi o abţinere şi cei ai Comisiei pentru administraţie publică, amenajarea teritoriului şi echilibru ecologic, cu majoritate de voturi, au hotărât să propună Plenului Camerei Deputaţilor respingerea iniţiativei legislative din următoarele considerente: 
- potrivit Legii nr.346/2006 privind organizarea şi funcţionarea Ministerului Apărării, această instituţie administrează bunurile din domeniul public sau privat al statului aflate în patrimoniul său, putând să le concesioneze, să le închirieze ori să le valorifice, în funcţie de regimul lor juridic, în condiţiile legislaţiei în vigoare. Trecerea unor imobile dezafectate din administrarea Ministerului Apărării în administrarea autorităţilor administraţiei publice locale se poate desfăşura, ca şi în prezent, în condiţiile Legii nr.213/1998 privind proprietatea publică şi regimul juridic al acesteia, cu modificările şi completările ulterioare, la cererea acestora, prin analizarea fiecărui caz în parte, ţinând seama de faptul că nu toate cazărmile disponibile se pretează la transformările propuse de iniţiatori.
- iniţiatorii  nu au prevăzut implicaţiile bugetare ale acestui demers legislativ iar, potrivit prevederilor art.15 din Legea nr.500/2002 privind finanţele publice, cu modificările şi completările ulterioare, în cazurile în care se fac propuneri de elaborare a unor proiecte de acte normative a căror aplicare atrage micşorarea veniturilor sau majorarea cheltuielilor aprobate prin buget, trebuie să se prevadă şi mijloacele necesare pentru acoperirea minusului de venituri sau creşterea cheltuielilor.

	PREŞEDINTE,

Costică CANACHEU

 
	PREŞEDINTE,

Relu FENECHIU         
                                         

	SECRETAR, 

George SCUTARU
	SECRETAR, 

Sereş DENEŞ

Către

BIROUL PERMANENT
AL  CAMEREI  DEPUTAŢILOR
Vă înaintăm, alăturat, RAPORTUL COMUN asupra propunerii legislativă privind transformarea cazărmilor dezafectate ale Ministerului Apărării Naţionale în locuinţe sociale, pentru tineret şi locuinţe pentru chiriaşii evacuaţi din casele naţionalizate, înregistrată cu nr. 32/277 din 12 martie 2008, respectiv 26/2265 din 13.05.2008. 


În raport cu obiectul şi conţinutul acestora, iniţiativele legislative fac parte din categoria legilor ordinare.

	PREŞEDINTE,

Costică CANACHEU

 
	PREŞEDINTE,

Relu FENECHIU                                                  

